## Justícia digitalitza més de 10.300 toms de registres civils i jutjats de pau de la Comunitat Valenciana, un 79 % del total de llibres

*** La consellera Nuria Martínez visita el Jutjat de Pau de Benicarló**

La Conselleria de Justícia i Administració Pública ha digitalitzat més de 10.300 toms documentals dels jutjats de pau i registres civils de la Comunitat Valenciana. Esta xifra suposa que ja han sigut digitalitzats i pujats al sistema general de consulta el 79 % dels llibres dels registres civils previstos en el territori, i procedents tant dels caps de partit judicial com dels jutjats de pau.

“La digitalització és la base de la modernització i de la millor prestació dels servicis públics”, ha explicat la consellera de Justícia i Administració Pública, Nuria Martínez, durant la seua visita al Jutjat de Pau de Benicarló, a on ha pogut conéixer el funcionament del procés de recollida, recepció i digitalització dels llibres pertanyents al jutjat i al registre civil de la localitat.

La informació que s’està digitalitzant correspon a les quatre seccions en les quals es dividix cada registre civil: naixements, matrimonis, defuncions i tuteles i representacions legals. El procés d’abocament de dades es fa en orde cronològic invers, des dels més nous als més antics, amb l’objectiu de digitalitzar fins un segle arrere en els toms en els quals ha sigut possible gràcies a la qualitat de les inscripcions.

L’objectiu d’esta actuació de la Conselleria de Justícia i Administració Pública és permetre la implantació del nou model de Registre Civil en tota la Comunitat Valenciana. En este sentit, una vegada digitalitzats els llibres, els arxius es faciliten a l’Administració de l’Estat perquè puga posar en marxa una plataforma digital, denominada DICIREG, que crea un registre individual amb tots els documents de cada persona i permet l’accés telemàtic i la tramitació electrònica dels expedients.

Dels 36 partits judicials de la Comunitat Valenciana, un total de 17 ja han completat el procés de digitalització, la qual cosa ha permés instal·lar i posar en funcionament en ells la plataforma digital DICIREG i el nou model de Registre Civil.

En l’actualitat, els partits judicials que ja tenen instal·lat al complet DICIREG en la província de Castelló són Castelló de la Plana i Nules. En la província de València, a més de la capital, estan instal·lats a Torrent, Paterna, Moncada, Sagunt, Alzira, Sueca, Ontinyent, Quart de Poblet, Gandia i Catarroja. Finalment, en la província d’Alacant, els partits judicials són els d’Alacant, Orihuela, Dénia i Elx.

El projecte de Generació d’Estructures de Dades i Imatges de Llibres de Registres Civils en la Comunitat Valenciana, que s’emmarca en els projectes tractors de digitalització de l’Administració general de l’Estat del Pla de recuperació, transformació i resiliència (PRTR) Next Generation EU, compta amb una inversió de quasi 5 milions d’euros.

En este cas, l’objectiu és la implantació del nou model de Registre Civil, incorporant els avanços tecnològics, i amb el qual es passa de documents de paper a documents electrònics, amb la finalitat que siga més àgil i pròxim als ciutadans. Està previst que la digitalització de tots els toms finalitze en setembre de 2025.

**DICIREG: cap a un nou model de Registre Civil**

El nou model de Registre Civil manté la ubicació de les oficines existents, però a més incorpora les noves tecnologies. Per a fer-ho, es crea un registre individual per a cada persona a la qual se li assigna un codi personal únic i en el qual s’inscriu de manera cronològica els fets i els actes referits a la identitat, a l’estat civil i a les altres circumstàncies de la persona. En definitiva, en una sola pàgina es trobarà tota la informació pública disponible d’eixa persona en el Registre Civil.

Gràcies a la digitalització, els documents físics que es troben dispersos en les diferents oficines que els custodien s’agruparan mitjançant la plataforma digital DICIREG.

Sobre esta plataforma es tramitaran els expedients per mitjans electrònics, s’inscriuran tots els fets relatius a l’estat civil de les persones que hagen d’accedir al Registre, s’organitzarà la publicitat de la informació registral en format digital i es possibilitarà l’accés telemàtic mitjançant identificació electrònica a la ciutadania.

Fecha: 07/05/2025